text: Koncertplads fungerede - trafikken gik i stå
  12 juni 2019 kl. 11.45
  Oprydningen og evalueringen er i fuld gang i Sønderborg efter 25.000 gæster til koncerten tirsdag aften med Bon Jovi.
  Efter arrangøren Kultur i Syds egen vurdering gik koncerten rigtigt godt, og den nye koncertplads Slagmarken levede op til forventningerne.
  Jes Johansen, eventchef, Kultur i Syd: "Koncerten forløb godt og helt som planlagt. Det er altid spændende at afvikle et arrangement med så mange mennesker - og så på et helt nyt spillested."
  
  - Koncerten forløb godt og helt som planlagt. Det er altid spændende at afvikle et arrangement med så mange mennesker - og så på et helt nyt spillested. Derfor er det dejligt, at vi kunne give publikum en oplevelse, stort set som vi havde forventet det, siger eventchef Jes Johansen, Kultur i Syd, til TV SYD.
  Mens koncertpladsen fungerede efter planen, og de 25.000 gæster kunne komme hjem fra koncerten i god ro og orden, så var den trafikale optakt kaotisk med lange bilkøer, som især ramte trafikken i Sønderborg by.
  Det fik tirsdag eftermiddag mange til at reagere med kritik og vrede.
  - Der skete nogle afvigelser fra den lagte og aftalte trafikplan, som fik følger for trafikken i byen. Det skal der nu kikkes nærmere på, siger eventchef Jes Johansen.
  Vejdirektoratet, politiet og Sønderborg Kommune evaluerer i næste uge trafikafviklingen i forbindelse med Bon Jovi-koncerten. Og først efter det møde kan og vil Sønderborg Kommunes repræsentanter udtale sig om, hvad der kan gøres bedre næste gang.
  